CELEX: 32013R0984
Language: ro
Date: 2013-10-14 00:00:00
Title: Regulamentul (UE) nr. 984/2013 al Comisiei din 14 octombrie 2013 de stabilire a unui cod al rețelei privind mecanismele de alocare a capacității în sistemele de transport al gazelor și de completare a Regulamentului (CE) nr. 715/2009 al Parlamentului European și al Consiliului  Text cu relevanță pentru SEE

15.10.2013   
            
            
               RO
            
            
               Jurnalul Oficial al Uniunii Europene
            
            
               L 273/5
            
         REGULAMENTUL (UE) NR. 984/2013 AL COMISIEI
   din 14 octombrie 2013
   de stabilire a unui cod al rețelei privind mecanismele de alocare a capacității în sistemele de transport al gazelor și de completare a Regulamentului (CE) nr. 715/2009 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005 (1), în special articolul 6 alineatul (11),
   întrucât:
   
               (1)
            
            
               Regulamentul (CE) nr. 715/2009 stabilește norme nediscriminatorii privind condițiile de acces la sistemele de transport al gazelor naturale, pentru a se asigura funcționarea corespunzătoare a pieței interne a gazelor naturale.
            
         
               (2)
            
            
               Duplicarea sistemelor de transport al gazelor este, în cele mai multe cazuri, neeconomică și ineficientă. Prin urmare, pentru ca să existe concurență pe piețele gazelor naturale, toți utilizatorii rețelei trebuie să beneficieze de un acces transparent și nediscriminatoriu la infrastructura gazieră. Cu toate acestea, în numeroase regiuni ale Uniunii, lipsa unui acces egal și transparent la capacitatea de transport rămâne un obstacol major în calea apariției unei concurențe reale pe piața angro. În plus, diferențele dintre normele naționale ale statelor membre împiedică crearea unei piețe interne funcționale a gazelor.
            
         
               (3)
            
            
               Utilizarea ineficientă a conductelor de gaz de înaltă presiune ale Uniunii și accesul limitat la acestea determină condiții de piață suboptime. Trebuie să fie implementat un sistem mai transparent, mai eficient și nediscriminatoriu de alocare a capacităților limitate de transport în rețelele de gaz de înaltă presiune ale Uniunii, astfel încât să se poată dezvolta în continuare concurența transfrontalieră și să se înregistreze progrese în ceea ce privește integrarea pieței. Părțile interesate au sprijinit în mod constant crearea unor astfel de norme.
            
         
               (4)
            
            
               Pentru ca să existe o concurență reală între furnizorii din interiorul și din afara Uniunii este nevoie ca aceștia să poată utiliza în mod flexibil sistemele de transport existente, pentru a-și transporta gazele ținând cont de semnalele de preț. Numai un sistem performant de rețele de transport interconectate, care oferă aceleași condiții de acces tuturor, permite un flux fără obstacole al gazelor pe teritoriul Uniunii. Acest lucru atrage la rândul său mai mulți furnizori, ceea ce contribuie la creșterea lichidității în centrele de comercializare și la eficiența mecanismelor de stabilire a prețurilor, generând, prin urmare, prețuri corecte pentru gaz, bazate pe principiul cererii și ofertei.
            
         
               (5)
            
            
               Prezentul regulament de stabilire a unui cod al rețelei privind mecanismele de alocare a capacității în sistemele de transport al gazelor are drept obiectiv stabilirea gradului de armonizare necesar în întreaga Europă. Punerea în aplicare efectivă a prezentului regulament se bazează, de asemenea, pe introducerea unor sisteme tarifare compatibile cu mecanismele de alocare a capacității propuse în prezentul regulament, pentru a se asigura punerea în aplicare a acestuia fără efecte negative asupra veniturilor și a poziției lichidității operatorilor sistemelor de transport.
            
         
               (6)
            
            
               Prezentul regulament a fost adoptat în temeiul Regulamentului (CE) nr. 715/2009, din care face parte integrantă și pe care îl completează. Trimiterile la Regulamentul (CE) nr. 715/2009 din alte acte juridice se înțeleg ca trimiteri și la prezentul regulament. Prezentul regulament nu se aplică sistemelor de transport al gazelor naturale situate în statele membre pe durata derogărilor acordate în temeiul articolului 49 din Directiva 2009/73/CE a Parlamentului European și a Consiliului (2). Prezentul regulament se aplică capacităților care nu fac obiectul unei derogări în cadrul unor noi infrastructuri de mari dimensiuni care au beneficiat de o derogare de la dispozițiile articolului 32 din Directiva 2009/73/CE sau ale fostului articol 18 din Directiva 2003/55/CE a Parlamentului European și a Consiliului (3), în măsura în care aplicarea prezentului regulament nu afectează negativ o astfel de derogare și ținând seama de natura specifică a interconexiunilor atunci când se grupează capacitatea.
            
         
               (7)
            
            
               Prezentul regulament a fost stabilit în conformitate cu procedura prevăzută la articolul 6 din Regulamentul (CE) nr. 715/2009. Regulamentul continuă armonizarea normelor prevăzute la articolul 16 din Regulamentul (CE) nr. 715/2009 și completează principiile care stau la baza mecanismelor de alocare a capacității și a procedurilor de gestionare a congestiei în ceea ce privește operatorii sistemelor de transport, astfel cum se prevede la punctul 2.1 din anexa I la Regulamentul (CE) nr. 715/2009.
            
         
               (8)
            
            
               Prezentul regulament nu aduce atingere aplicării normelor UE și a normelor naționale în materie de concurență, în special în ceea ce privește interzicerea acordurilor restrictive (articolul 101 din Tratatul privind funcționarea Uniunii Europene) și a abuzului de poziție dominantă (articolul 102 din Tratatul privind funcționarea Uniunii Europene). Mecanismele de alocare a capacității instituite ar trebui să fie concepute în așa fel încât să se evite blocarea accesului pe piețele de aprovizionare din aval.
            
         
               (9)
            
            
               Prezentul regulament nu aduce atingere obligațiilor de serviciu public la care este supus operatorul sistemului de transport în conformitate cu articolul 3 din Directiva 2009/73/CE.
            
         
               (10)
            
            
               Măsurile prevăzute de prezentul regulament sunt conforme cu avizul comitetului instituit în temeiul articolului 51 din Directiva 2009/73/CE.
            
         
               (11)
            
            
               Autoritățile de reglementare naționale și operatorii sistemelor de transport ar trebui să țină seama de cele mai bune practici și să depună eforturi pentru a armoniza procesele în vederea punerii în aplicare a prezentului regulament. Acționând în conformitate cu articolul 7 din Regulamentul (CE) nr. 713/2009 al Parlamentului European și al Consiliului (4), agenția și autoritățile de reglementare naționale ar trebui să se asigure că mecanismele de alocare a capacității sunt puse în aplicare în cel mai eficient mod la punctele de interconectare relevante din întreaga Uniune,
            
         ADOPTĂ PREZENTUL REGULAMENT:
   CAPITOLUL I
   
      DISPOZIȚII GENERALE
   
   Articolul 1
   Obiect
   Prezentul regulament stabilește un cod al rețelei care instituie mecanisme standardizate de alocare a capacității în sistemele de transport al gazelor. Mecanismul standardizat de alocare a capacității include o procedură de licitație pentru punctele de interconectare relevante din cadrul Uniunii și produsele de capacitate transfrontaliere standard care urmează să fie oferite și alocate. Prezentul regulament stabilește modul în care vor coopera operatorii sistemelor de transport adiacente pentru a facilita vânzările de capacitate, ținând seama de normele comerciale și tehnice generale privind mecanismele de alocare a capacității.
   Articolul 2
   Domeniul de aplicare
   (1)   Prezentul regulament se aplică punctelor de interconectare. De asemenea, se poate aplica și punctelor de intrare și ieșire dinspre și către țări terțe, sub rezerva deciziei autorității de reglementare naționale relevante. Prezentul regulament nu se aplică în cazul punctelor de ieșire către consumatorii finali și rețelele de distribuție, al punctelor de intrare dinspre terminalele și instalațiile de producție GNL (gaze naturale lichefiate) și al punctelor de intrare-ieșire dinspre sau către instalațiile de înmagazinare.
   (2)   Prezentul regulament se aplică întregii capacități tehnice și întreruptibile de la punctele de interconectare, precum și capacității suplimentare în sensul punctului 2.2.1 din anexa I la Regulamentul (CE) nr. 715/2009. Prezentul regulament nu se aplică punctelor de interconectare între statele membre în cazul în care unul dintre aceste state membre beneficiază de o derogare în temeiul articolului 49 din Directiva 2009/73/CE.
   (3)   Articolul 8 alineatele (1)-(7), articolele 11-18, articolul 19 alineatul (2) și articolele 21-27 nu se aplică în cazul capacității tehnice noi care urmează să fie alocată prin intermediul unor proceduri de alocare deschise pentru capacitatea tehnică nouă, cum ar fi procedurile de tip „open season”, cu excepția capacității care rămâne nevândută după ce a fost inițial oferită prin intermediul acestor proceduri.
   (4)   În cazul în care sunt aplicate metode de alocare implicite, autoritățile naționale de reglementare pot decide să nu aplice articolele 8-27
   (5)   Pentru a preveni blocarea accesului pe piețele de aprovizionare din aval, autoritățile naționale competente pot decide, după consultarea utilizatorilor rețelei, să ia măsuri proporționate în vederea limitării de la bun început a posibilității ca un singur utilizator al rețelei să depună o ofertă pentru capacitate la punctele de interconectare din cadrul unui stat membru.
   Articolul 3
   Definiții
   În sensul prezentului regulament, se aplică definițiile prevăzute la articolul 2 din Regulamentul (CE) nr. 715/2009 și la articolul 2 din Directiva 2009/73/CE. De asemenea, se aplică următoarele definiții:
   
               1.
            
            
               „licitație ascendentă” înseamnă o licitație în care un utilizator al rețelei indică cantitățile solicitate corespunzătoare unor intervale de preț definite, care sunt anunțate una după alta;
            
         
               2.
            
            
               „calendar de licitație” înseamnă un tabel cu informații privind licitațiile specifice care este publicat de ENTSOG până în luna ianuarie a fiecărui an calendaristic pentru licitațiile care au loc din luna martie până în luna februarie a anului calendaristic următor și care prezintă toate datele relevante pentru licitații, inclusiv datele de începere și produsele de capacitate standard la care se referă;
            
         
               3.
            
            
               „rundă de licitație” înseamnă perioada de timp în cursul căreia utilizatorii rețelei pot depune, modifica sau retrage ofertele;
            
         
               4.
            
            
               „capacitate grupată” înseamnă un produs de capacitate standard oferit cu angajament ferm, care constă în capacitate de intrare și de ieșire corespunzătoare la ambele părți ale unui punct de interconectare;
            
         
               5.
            
            
               „capacități concurente” înseamnă capacitățile în cazul cărora capacitatea disponibilă în una dintre licitațiile în cauză nu poate fi alocată fără să se reducă integral sau parțial capacitatea disponibilă în cealaltă licitație în cauză;
            
         
               6.
            
            
               „prima subcotare” înseamnă situația în care cererea agregată a tuturor utilizatorilor rețelei este mai mică decât capacitatea oferită la sfârșitul celei de-a doua runde de licitație sau într-o rundă de licitație ulterioară;
            
         
               7.
            
            
               „zi gazieră” înseamnă perioada cuprinsă între ora 5.00 și ora 5.00 UTC a următoarei zile, pentru ora de iarnă, și între ora 4.00 și ora 4.00 UTC a următoarei zile, pentru ora de vară;
            
         
               8.
            
            
               „metodă de alocare implicită” înseamnă o metodă de alocare prin care se alocă în același timp, eventual prin intermediul unei licitații, atât capacitatea de transport, cât și cantitatea de gaz corespunzătoare;
            
         
               9.
            
            
               „acord de interconectare” înseamnă un acord încheiat de operatorii unor sisteme de transport adiacente, ale căror sisteme sunt conectate printr-un anumit punct de interconectare, care precizează clauzele și condițiile, procedurile de operare și dispozițiile referitoare la livrarea și/sau returnarea gazelor la punctul de interconectare cu scopul de a facilita interoperabilitatea eficientă a rețelelor de transport interconectate;
            
         
               10.
            
            
               „punct de interconectare” înseamnă un punct fizic sau virtual care conectează sisteme de intrare-ieșire adiacente sau conectează un sistem de intrare-ieșire cu o interconexiune, în măsura în care aceste puncte fac obiectul unor proceduri de rezervare de către utilizatorii rețelei;
            
         
               11.
            
            
               „interval mare de preț” înseamnă o sumă fixă sau variabilă care este definită pentru un punct de interconectare și pentru un produs de capacitate standard;
            
         
               12.
            
            
               „supranominalizare” înseamnă dreptul utilizatorilor rețelei care îndeplinesc cerințele minime să depună nominalizări pentru a solicita capacitate întreruptibilă în orice moment al zilei prin depunerea unei nominalizări care crește valoarea totală a nominalizărilor lor la un nivel mai mare decât capacitatea lor contractată;
            
         
               13.
            
            
               „preț de rezervă” înseamnă prețul minim admisibil în licitație;
            
         
               14.
            
            
               „interval mic de preț” înseamnă o sumă fixă sau variabilă definită pentru un punct de interconectare și pentru un produs de capacitate standard, care este mai mic decât intervalul mare de preț;
            
         
               15.
            
            
               „produs de capacitate standard” înseamnă un anumit volum de capacitate de transport într-o perioadă de timp dată, la un punct de interconectare specificat;
            
         
               16.
            
            
               „licitație la preț uniform” înseamnă o licitație în care utilizatorul rețelei face o ofertă de preț și de cantitate în cadrul unei singure runde de licitație și toți utilizatorii rețelei care reușesc să obțină capacitate plătesc prețul celei mai ieftine oferte câștigătoare;
            
         
               17.
            
            
               „punct de interconectare virtual” înseamnă două sau mai multe puncte de interconectare care leagă aceleași două sisteme de intrare-ieșire adiacente, integrate împreună pentru a furniza un singur serviciu de capacitate;
            
         
               18.
            
            
               „capacitate pentru aceeași zi” înseamnă capacitatea oferită și alocată după închiderea licitațiilor de capacitate pentru ziua următoare, pentru ziua respectivă.
            
         CAPITOLUL II
   
      PRINCIPII DE COOPERARE
   
   Articolul 4
   Coordonarea întreținerii
   În cazul în care întreținerea unei conducte sau a unei părți a unei rețele de transport afectează capacitatea de transport care poate fi oferită la punctele de interconectare, operatorul (operatorii) sistemului de transport cooperează pe deplin cu operatorul (operatorii) sistemului de transport adiacent cu privire la planurile lor de întreținere respective, în scopul de a reduce la minimum impactul asupra fluxurilor de gaze și capacității disponibile potențiale la un punct de interconectare.
   Articolul 5
   Standardizarea comunicării
   (1)   Operatorii sistemelor de transport coordonează punerea în aplicare a procedurilor de comunicare standard, a sistemelor coordonate de informații, a comunicațiilor electronice online compatibile, cum ar fi formatele și protocoalele de schimb de date comune, și stabilesc de comun acord principii cu privire la modul de procesare a acestor date.
   (2)   Procedurile de comunicare standard includ, în special, procedurile referitoare la accesul utilizatorilor rețelei la sistemul de licitație al operatorilor sistemelor de transport sau la o platformă de rezervare relevantă, precum și revizuirea informațiilor furnizate privind licitația. Calendarul și conținutul datelor care fac obiectul schimbului trebuie să fie conforme cu dispozițiile stabilite în capitolul III.
   (3)   Procedurile de comunicare standard adoptate de operatorii sistemelor de transport includ un plan de punere în aplicare și prevăd durata aplicabilității, care trebuie să fie în concordanță cu dezvoltarea platformei (platformelor) de rezervare prevăzute la articolul 27. Operatorii sistemelor de transport asigură confidențialitatea informațiilor sensibile din punct de vedere comercial.
   Articolul 6
   Calcularea și maximizarea capacității
   (1)   Capacitatea tehnică maximă este pusă la dispoziția utilizatorilor rețelei, ținând seama de integritatea sistemului, siguranța și operarea eficientă a rețelei.
   
               (a)
            
            
               Pentru a maximiza oferta de capacitate grupată prin optimizarea capacității tehnice, operatorii sistemelor de transport trebuie să ia următoarele măsuri la punctele de interconectare, acordând prioritate acelor puncte de interconectare în care există congestie contractuală în conformitate cu punctul 2.2.3 alineatul (1) din anexa I la Regulamentul (CE) nr. 715/2009: la 4 februarie 2015, operatorii sistemelor de transport stabilesc și aplică o metodă comună care prevede măsurile specifice care trebuie adoptate de către operatorii sistemelor de transport pentru a realiza optimizarea necesară:
               
                           1.
                        
                        
                           metoda comună include o analiză aprofundată a capacităților tehnice, inclusiv a oricăror discrepanțe de capacitate între cele două părți ale unui punct de interconectare, precum și acțiunile specifice și calendarul detaliat (precizând posibilele implicații și aprobările necesare pentru recuperarea costurilor și adaptarea regimului de reglementare), în vederea maximizării ofertei de capacitate grupată. Aceste acțiuni specifice nu trebuie să afecteze în mod negativ oferta de capacitate la alte puncte relevante ale sistemelor în cauză și la punctele către rețelele de distribuție relevante pentru securitatea aprovizionării cu gaze a clienților finali, cum ar fi cele care deservesc instalațiile de înmagazinare, terminalele GNL și consumatorii protejați, astfel cum sunt definiți în Regulamentul (UE) nr. 994/2010 al Parlamentului European și al Consiliului (5). Această analiză aprofundată ar trebui să ia în considerare ipotezele formulate în planul de dezvoltare a rețelei pe zece ani la nivelul UE, în conformitate cu articolul 8 din Regulamentul (CE) nr. 715/2009, planurile naționale de investiții, obligațiile relevante în conformitate cu legislația națională aplicabilă și orice alte obligații contractuale;
                        
                     
                           2.
                        
                        
                           operatorii sistemelor de transport relevanți aplică o abordare dinamică privind recalcularea capacității tehnice, în paralel, dacă este cazul, cu calcularea dinamică aplicată capacității suplimentare, în temeiul punctului 2.2.2 alineatul (2) din anexa I la Regulamentul (CE) nr. 715/2009, identificând în comun frecvența adecvată pentru recalcularea capacității per punct de interconectare și ținând cont de specificitățile acestora;
                        
                     
                           3.
                        
                        
                           operatorii sistemelor de transport adiacente includ în metoda comună alți operatori de sisteme de transport care sunt afectați în mod specific de punctul de interconectare;
                        
                     
                           4.
                        
                        
                           operatorii sistemelor de transport iau în considerare informațiile pe care le-ar putea oferi utilizatorii rețelei cu privire la fluxurile viitoare preconizate atunci când recalculează capacitatea tehnică.
                        
                     
         
               (b)
            
            
               Operatorii sistemelor de transport evaluează în comun cel puțin următorii parametri și, dacă este cazul, îi ajustează:
               
                           1.
                        
                        
                           angajamentele privind presiunea;
                        
                     
                           2.
                        
                        
                           toate scenariile relevante privind cererea și oferta, inclusiv detaliile privind condițiile climatice de referință și configurațiile de rețea asociate unor scenarii extreme;
                        
                     
                           3.
                        
                        
                           puterea calorifică.
                        
                     
         (2)   În cazul în care optimizarea capacității tehnice generează costuri pentru operatorii sistemelor de transport, în special costuri care afectează în mod neuniform operatorii sistemelor de transport aflați de o parte și de alta a unui punct de interconectare, operatorilor sistemelor de transport trebuie să li se permită să recupereze astfel de costuri suportate pentru a spori eficiența prin intermediul cadrului de reglementare stabilit de autoritățile de reglementare relevante în conformitate cu articolul 13 din Regulamentul (CE) nr. 715/2009 sau cu articolul 42 din Directiva 2009/73/CE. Se aplică articolul 8 alineatul (1) din Regulamentul (CE) nr. 713/2009.
   (3)   Dacă este cazul, autoritățile naționale de reglementare consultă utilizatorii rețelei privind metoda de calcul aplicată și abordarea comună.
   (4)   Variațiile volumului de capacitate grupată oferită la punctele de interconectare ca urmare a procedurii menționate la alineatul (1) sunt incluse în raportul agenției publicat în conformitate cu punctul 2.2.1 alineatul (2) din anexa I la Regulamentul (CE) nr. 715/2009.
   Articolul 7
   Schimbul de informații între operatorii sistemelor de transport adiacente
   (1)   Operatorii sistemelor de transport adiacente fac schimb de informații privind nominalizarea, (re)nominalizarea, corelarea și confirmarea la punctele de interconectare relevante, în mod regulat.
   (2)   Operatorii sistemelor de transport adiacente fac schimb de informații privind întreținerea propriilor lor rețele de transport pentru a contribui la procesul de luare de decizii în ceea ce privește utilizarea tehnică a punctelor de interconectare. Procedurile privind schimbul de date între operatorii sistemelor de transport sunt incluse în acordul lor de interconectare respectiv.
   CAPITOLUL III
   
      ALOCAREA CAPACITĂȚII FERME
   
   Articolul 8
   Metodologia de alocare
   (1)   Alocarea capacității la punctele de interconectare se realizează prin intermediul licitațiilor.
   (2)   La toate punctele de interconectare se aplică același model de licitație. Procedurile de licitație în cauză încep simultan pentru toate punctele de interconectare relevante. Fiecare procedură de licitație, referitoare la un singur produs de capacitate standard, alocă capacitate independent de orice altă procedură de licitație, cu excepția cazului în care se alocă capacitate concurentă, sub rezerva acordului operatorilor sistemelor de transport direct implicați și a aprobării autorităților de reglementare naționale relevante.
   (3)   Produsele de capacitate standard respectă o ordine logică conform căreia sunt propuse mai întâi produsele care acoperă capacitatea anuală, urmate de produsul cu durata de capacitate imediat inferioară pentru utilizare în aceeași perioadă. Calendarul licitațiilor prevăzute la articolele 11-15 respectă acest principiu.
   (4)   Normele privind produsele de capacitate standard prevăzute la articolul 9 și licitațiile stabilite la articolele 11-15 se aplică în cazul capacității grupate și al capacității negrupate la un punct de interconectare.
   (5)   Pentru o licitație dată, disponibilitatea produselor de capacitate standard relevante se comunică conform articolelor 11–15 și conform calendarului licitației.
   (6)   Un volum egal cu cel puțin 20 % din capacitatea tehnică la fiecare punct de interconectare este rezervat și oferit în conformitate cu alineatul (7), numai în cazul în care capacitatea disponibilă la data intrării în vigoare a prezentului regulament este mai mare sau egală cu procentul din capacitatea tehnică care urmează să fie rezervat. În cazul în care capacitatea disponibilă la data intrării în vigoare a prezentului regulament este mai mică decât procentul de capacitate tehnică care urmează să fie rezervat, se rezervă întreaga capacitate disponibilă. Această capacitate este oferită în conformitate cu alineatul (7) litera (b), în timp ce capacitatea rezervată rămasă este oferită în conformitate cu alineatul (7) litera (a).
   (7)   Orice capacitate rezervată în conformitate cu alineatul (6) este oferită sub rezerva respectării următoarelor dispoziții:
   
               (a)
            
            
               un volum egal cu cel puțin 10 % din capacitatea tehnică la fiecare punct de interconectare este oferit cel mai devreme cu ocazia licitației anuale a capacității anuale prevăzute la articolul 11 și desfășurate în conformitate cu calendarul de licitație în cursul celui de-al cincilea an gazier care precedă începutul anului gazier relevant; precum și
            
         
               (b)
            
            
               un volum suplimentar egal cu cel puțin 10 % din capacitatea tehnică la fiecare punct de interconectare este oferit mai întâi cel mai devreme cu ocazia licitației anuale a capacității trimestriale prevăzute la articolul 12 și desfășurate în conformitate cu calendarul de licitație în cursul anului gazier care precedă începutul anului gazier relevant.
            
         (8)   În cazul capacității noi, un volum egal cu cel puțin 10 % din capacitatea tehnică la fiecare punct de interconectare este rezervat și oferit cel mai devreme cu ocazia licitației anuale a capacității trimestriale prevăzute la articolul 12 și desfășurate în conformitate cu calendarul de licitație în cursul anului gazier care precedă începutul anului gazier relevant.
   (9)   Procentul exact al capacității care urmează să fie rezervat în conformitate cu articolele 6 și 8 face obiectul unei consultări a părților interesate, al unei alinieri între operatorii sistemelor de transport și al aprobării de către autoritățile naționale de reglementare la fiecare punct de interconectare. Autoritățile naționale de reglementare iau în considerare în special posibilitatea de a rezerva un procent mai mare de capacitate cu o durată mai scurtă, pentru a se evita blocarea accesului la piețele de aprovizionare în aval.
   Articolul 9
   Produse de capacitate standard
   (1)   Operatorii de sisteme de transport oferă produse de capacitate standard anuale, trimestriale, lunare, zilnice și pentru aceeași zi.
   (2)   Produsele de capacitate anuală standard reprezintă capacitatea care poate fi solicitată, într-o anumită cantitate, de un utilizator al rețelei pentru toate zilele gaziere dintr-un anumit an gazier (începând cu 1 octombrie).
   (3)   Produsele de capacitate trimestrială standard reprezintă capacitatea care poate fi solicitată, într-o anumită cantitate, de un utilizator al rețelei pentru toate zilele gaziere dintr-un anumit trimestru (începând cu 1 octombrie, 1 ianuarie, 1 aprilie sau 1 iulie).
   (4)   Produsele de capacitate lunară standard reprezintă capacitatea care poate fi solicitată, într-o anumită cantitate, de un utilizator al rețelei pentru toate zilele gaziere dintr-o anumită lună calendaristică (începând cu prima zi a fiecărei luni).
   (5)   Produsele de capacitate zilnică standard reprezintă capacitatea care poate fi solicitată, într-o anumită cantitate, de un utilizator al rețelei pentru o singură zi gazieră.
   (6)   Produsele de capacitate standard pentru aceeași zi reprezintă capacitatea care poate fi solicitată, într-o anumită cantitate, de un utilizator al rețelei începând cu ora de debut în cursul unei anumite zile gaziere până la sfârșitul zilei gaziere respective.
   Articolul 10
   Unitatea de capacitate aplicată
   Capacitatea oferită este exprimată în unități de energie pe unitate de timp. Se folosesc următoarele unități: kWh/oră sau kWh/zi. În cazul în care se folosește kWh/zi, se presupune că va exista un flux constant de-a lungul zilei gaziere.
   Articolul 11
   Licitațiile anuale ale capacității anuale
   (1)   Licitațiile capacității anuale au loc o dată pe an.
   (2)   Capacitatea pentru fiecare produs de capacitate anuală standard este licitată prin intermediul unei licitații anuale a capacității anuale folosind un algoritm de licitație ascendentă, în conformitate cu articolul 17.
   (3)   Procesul de licitație oferă capacitate pentru o perioadă care nu depășește următorii 15 ani.
   (4)   Licitațiile anuale ale capacității anuale încep în prima zi de luni a lunii martie a fiecărui an, cu excepția cazului în care se specifică altfel în calendarul de licitație.
   (5)   În cursul licitației anuale a capacității anuale, utilizatorii rețelei pot participa la una sau mai multe licitații concurente în legătură cu fiecare punct de interconectare, pentru a solicita produse de capacitate standard.
   (6)   Capacitatea care va fi oferită în cadrul licitației anuale a capacității anuale este egală cu:
   
      
   unde:
   
               A
            
            
               este capacitatea tehnică a operatorului sistemului de transport pentru fiecare dintre produsele de capacitate standard;
            
         
               B
            
            
               este cantitatea de capacitate tehnică (A) rezervată în conformitate cu articolul 8 alineatul (7) litera (b), pentru licitațiile anuale care propun capacități anuale pentru următorii cinci ani; este cantitatea de capacitate tehnică (A) rezervată în conformitate cu articolul 8 alineatul (7), pentru licitațiile anuale care propun capacități anuale pentru perioada de după primii cinci ani;
            
         
               C
            
            
               este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiei;
            
         
               D
            
            
               este capacitatea suplimentară pentru anul în cauză, dacă este cazul.
            
         (7)   Capacitatea care va fi oferită poate fi capacitate grupată sau capacitate negrupată, în conformitate cu articolul 19. Această dispoziție se aplică, de asemenea, tuturor celorlalte licitații prevăzute la articolele 12-15.
   (8)   Cu o lună înainte de începerea licitației, operatorii sistemelor de transport informează utilizatorii rețelei cu privire la cantitatea de capacitate tehnică care urmează să fie oferită pentru fiecare an în cadrul următoarei licitații anuale a capacității anuale. În plus, operatorii sistemelor de transport informează utilizatorii rețelei dacă va fi disponibilă capacitate suplimentară.
   (9)   Rundele de licitație pentru fiecare licitație au loc între orele 8:00 și 17:00 UTC (ora de iarnă) sau între orele 7:00 și 16:00 UTC (ora de vară), în toate zilele gaziere relevante. Rundele de licitație se deschid și se închid în fiecare zi gazieră, astfel cum este prevăzut la articolul 17 alineatul (2).
   (10)   Alocările rezultate în urma licitației se comunică cât mai curând posibil și cel târziu în următoarea zi lucrătoare după încheierea rundei de licitație, în mod simultan tuturor utilizatorilor individuali ai rețelei care au participat la licitația respectivă.
   (11)   Informațiile agregate privind rezultatele licitației sunt publicate pe piață.
   Articolul 12
   Licitațiile anuale ale capacității trimestriale
   (1)   Licitația anuală a capacității trimestriale are loc o dată pe an.
   (2)   Capacitatea pentru fiecare produs de capacitate trimestrială standard este licitată prin intermediul licitației anuale a capacității trimestriale folosind un algoritm de licitație ascendentă, în conformitate cu articolul 17.
   (3)   În fiecare an gazier, capacitatea pentru fiecare trimestru începând cu primul trimestru (octombrie-decembrie) până inclusiv la ultimul trimestru (iulie-septembrie) al următorului an gazier este licitată prin intermediul licitației anuale a capacității trimestriale.
   (4)   În cursul licitației anuale a capacității trimestriale, utilizatorii rețelei pot participa la una până la patru licitații concurente în legătură cu fiecare punct de interconectare, pentru a solicita produse de capacitate trimestrială standard.
   (5)   Licitațiile anuale ale capacității trimestriale încep în prima zi de luni a lunii iunie a fiecărui an, cu excepția cazului în care se specifică altfel în calendarul de licitație.
   (6)   Capacitatea care va fi oferită în cadrul licitației anuale a capacității trimestriale este egală cu:
   
      
   unde:
   
               A
            
            
               este capacitatea tehnică a operatorului sistemului de transport pentru fiecare dintre produsele de capacitate standard;
            
         
               C
            
            
               este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiei;
            
         
               D
            
            
               este capacitatea suplimentară pentru trimestrul în cauză, dacă este cazul.
            
         (7)   Cu două săptămâni înainte de începerea licitației, operatorii sistemelor de transport informează utilizatorii rețelei cu privire la volumul de capacitate care urmează să fie oferit pentru fiecare trimestru în cadrul următoarei licitații anuale a capacității trimestriale. În plus, operatorii sistemelor de transport informează utilizatorii rețelei dacă va fi disponibilă capacitate suplimentară.
   (8)   Rundele de licitație pentru fiecare licitație au loc între orele 8:00 și 17:00 UTC (ora de iarnă) sau între orele 7:00 și 16:00 UTC (ora de vară), în toate zilele gaziere relevante. Rundele de licitație se deschid și se închid în fiecare zi gazieră, astfel cum se prevede la articolul 17 alineatul (2).
   (9)   Alocările rezultate în urma licitației se comunică cât mai curând posibil și cel târziu în următoarea zi lucrătoare după încheierea rundei de licitație, în mod simultan tuturor utilizatorilor individuali ai rețelei care au participat la licitația respectivă.
   (10)   Informațiile agregate privind rezultatele licitației sunt publicate pe piață.
   Articolul 13
   Licitații periodice ale capacității lunare
   (1)   Licitația periodică a capacității lunare are loc o dată pe lună.
   (2)   Capacitatea pentru fiecare produs de capacitate lunară standard este licitată prin intermediul licitației periodice a capacității lunare folosind un algoritm de licitație ascendentă, în conformitate cu articolul 17. În fiecare lună se licitează produsul de capacitate lunară standard pentru luna calendaristică următoare.
   (3)   În cadrul licitației periodice a capacității lunare, utilizatorii rețelei pot solicita un produs de capacitate lunară standard.
   (4)   Licitațiile periodice ale capacității lunare încep în a treia zi de luni a fiecărei luni pentru următorul produs de capacitate lunară standard, cu excepția cazului în care se specifică altfel în calendarul de licitație.
   (5)   Capacitatea oferită în cadrul licitației periodice a capacității lunare este egală, în fiecare lună, cu:
   
      
   unde:
   
               A
            
            
               este capacitatea tehnică a operatorului sistemului de transport pentru fiecare dintre produsele de capacitate standard;
            
         
               C
            
            
               este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiei;
            
         
               D
            
            
               este capacitatea suplimentară pentru luna în cauză, dacă este cazul.
            
         (6)   Cu o săptămână înainte de începerea licitației, operatorii sistemelor de transport informează utilizatorii rețelei cu privire la volumul de capacitate care urmează să fie oferit în cadrul următoarei licitații periodice a capacității lunare. În plus, operatorii sistemelor de transport informează utilizatorii rețelei dacă va fi disponibilă capacitate suplimentară.
   (7)   Rundele de licitație pentru fiecare licitație au loc între orele 8:00 și 17:00 UTC (ora de iarnă) sau între orele 7:00 și 16:00 UTC (ora de vară), în toate zilele gaziere relevante. Rundele de licitație se deschid și se închid în fiecare zi gazieră, astfel cum se prevede la articolul 17 alineatul (2).
   (8)   Alocările rezultate în urma licitației se comunică cât mai curând posibil și cel târziu în următoarea zi lucrătoare după încheierea rundei de licitație, în mod simultan tuturor utilizatorilor individuali ai rețelei care au participat la licitația respectivă.
   (9)   Informațiile agregate privind rezultatele licitației sunt publicate pe piață.
   Articolul 14
   Licitații periodice ale capacității pentru ziua următoare
   (1)   Licitația periodică a capacității pentru ziua următoare are loc o dată pe zi.
   (2)   În fiecare zi, un produs de capacitate standard pentru următoarea zi gazieră este licitat prin intermediul licitației periodice a capacității pentru ziua următoare.
   (3)   Capacitatea pentru fiecare produs de capacitate zilnică standard este licitată prin intermediul licitației periodice a capacității pentru ziua următoare folosind un algoritm de licitație cu preț uniform, în conformitate cu articolul 18. În fiecare zi este licitat produsul de capacitate zilnică standard pentru următoarea zi gazieră.
   (4)   În cadrul licitației periodice a capacității pentru ziua următoare, utilizatorii rețelei pot solicita capacitate pentru un produs de capacitate zilnică standard.
   (5)   Runda de licitație se deschide în fiecare zi la 15:30 UTC (ora de iarnă) sau 14:30 UTC (ora de vară).
   (6)   O ofertă de capacitate pentru un produs de capacitate zilnică standard în cadrul unei licitații periodice a capacității pentru ziua următoare se desfășoară după cum urmează: prezentare, retragere sau modificare de la 15:30 la 16:00 UTC (ora de iarnă) sau de la 14:30 la 15:00 UTC (ora de vară).
   (7)   Capacitatea oferită în cadrul licitației periodice a capacității pentru ziua următoare este egală, în fiecare zi, cu:
   
      
   unde:
   
               A
            
            
               este capacitatea tehnică a operatorului sistemului de transport pentru fiecare dintre produsele de capacitate standard;
            
         
               C
            
            
               este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiei;
            
         
               D
            
            
               este capacitatea suplimentară pentru ziua în cauză, dacă este cazul.
            
         (8)   La momentul începerii rundei de licitație, operatorii sistemelor de transport informează utilizatorii rețelei cu privire la volumul de capacitate care urmează să fie oferit în cadrul următoarei licitații periodice a capacității pentru ziua următoare. În plus, operatorii sistemelor de transport informează utilizatorii rețelei dacă va fi disponibilă capacitate suplimentară.
   (9)   Alocările rezultate în urma licitației se comunică cel târziu la 30 de minute după încheierea rundei de licitație, în mod simultan utilizatorilor individuali ai rețelei care au participat la licitația respectivă.
   (10)   Informațiile agregate privind rezultatele licitației sunt publicate pe piață.
   Articolul 15
   Licitații ale capacității pentru aceeași zi
   (1)   Cu condiția să existe capacitate disponibilă, se organizează o licitație a capacității pentru aceeași zi în fiecare oră în cursul unei zile gaziere, folosind un algoritm de licitație cu preț uniform, în conformitate cu articolul 18.
   (2)   Prima rundă de licitație se deschide în mod direct în ora imediat următoare publicării rezultatelor ultimei licitații pentru ziua următoare (inclusiv pentru capacitatea întreruptibilă, dacă este oferită), în conformitate cu articolul 14. Prima rundă de licitație se încheie la ora 1:30 UTC (ora de iarnă) sau la 0:30 UTC (ora de vară), înainte de ziua gazieră. Alocarea ofertelor câștigătoare este valabilă începând cu orele 5:00 UTC (ora de iarnă) sau cu 4:00 UTC (ora de vară), în ziua gazieră relevantă.
   (3)   Ultima rundă de licitație se încheie la ora 0:30 UTC (ora de iarnă) sau la 23:30 UTC (ora de vară), în ziua gazieră relevantă.
   (4)   Utilizatorii rețelei au dreptul să depună, să retragă sau să modifice ofertele începând cu momentul deschiderii fiecărei runde de licitație până la închiderea rundei de licitație respective.
   (5)   În fiecare oră a zilei gaziere relevante, capacitatea efectivă începând cu ora + 4 este scoasă la licitație ca și capacitate pentru aceeași zi.
   (6)   Fiecare rundă de licitație se deschide la începutul fiecărei ore a zilei gaziere relevante.
   (7)   Durata fiecărei runde de licitație este de 30 de minute de la deschiderea rundei de licitație.
   (8)   Capacitatea oferită în cadrul licitației capacității pentru aceeași zi este egală, în fiecare oră, cu:
   
      
   unde:
   
               A
            
            
               este capacitatea tehnică a operatorului sistemului de transport pentru fiecare dintre produsele de capacitate standard;
            
         
               C
            
            
               este capacitatea tehnică vândută anterior, ajustată ținând cont de capacitatea care este oferită din nou în conformitate cu procedurile aplicabile de gestionare a congestiei;
            
         
               D
            
            
               este capacitatea suplimentară, dacă este cazul.
            
         (9)   Operatorii sistemelor de transport publică volumul disponibil de capacitate fermă oferită pentru aceeași zi după închiderea ultimei licitații pentru ziua următoare și în conformitate cu articolul 21 alineatul (9).
   (10)   Operatorii sistemelor de transport oferă utilizatorilor rețelei care participă la licitațiile pentru ziua următoare posibilitatea ca ofertele necâștigătoare valabile să participe în mod automat la următoarea licitație pentru aceeași zi.
   (11)   Capacitatea este alocată în termen de 30 de minute de la închiderea rundei de licitație, cu condiția ca ofertele să fie acceptate și ca operatorul sistemului de transport să efectueze procesul de alocare a capacității.
   (12)   Alocările rezultate în urma licitației se comunică în mod simultan utilizatorilor individuali ai rețelei.
   (13)   Informațiile agregate privind rezultatele licitației sunt publicate cel puțin la sfârșitul fiecărei zile.
   Articolul 16
   Algoritmele de licitație
   (1)   În cazul în care în cadrul unei licitații se oferă mai multe produse de capacitate standard, algoritmul de licitație respectiv se aplică în mod separat pentru fiecare produs de capacitate standard la momentul alocării sale. Ofertele pentru diferitele produse de capacitate standard sunt luate în considerare în mod independent unele de altele la aplicarea algoritmului de licitație.
   (2)   Pentru licitațiile anuale ale capacității anuale, ale capacității trimestriale și pentru licitațiile periodice ale capacității lunare se aplică un algoritm de licitație ascendentă, cu mai multe runde de licitație, astfel cum se prevede la articolul 17.
   (3)   Pentru licitațiile periodice ale capacității pentru ziua următoare și pentru licitațiile capacității pentru aceeași zi se aplică un algoritm de licitație cu preț uniform, cu o singură rundă de licitație, în conformitate cu articolul 18.
   Articolul 17
   Algoritmul de licitație ascendentă
   (1)   Licitațiile ascendente permit utilizatorilor rețelei să facă oferte privind volumele pe care doresc să le cumpere la prețurile în creștere anunțate în runde de licitație consecutive, începând cu prețul de rezervă P0.
   (2)   Prima rundă de licitație, cu un preț egal cu prețul de rezervă P0, are o durată de trei ore. Rundele de licitație ulterioare au o durată de o oră. Trebuie să existe o perioadă de o oră între rundele de licitație.
   (3)   Oferta precizează:
   
               (a)
            
            
               identitatea utilizatorului rețelei care depune oferta;
            
         
               (b)
            
            
               punctul de interconectare în cauză și direcția fluxului;
            
         
               (c)
            
            
               produsul de capacitate standard pentru care se solicită capacitate;
            
         
               (d)
            
            
               pentru fiecare interval de preț, volumul capacității pentru capacitatea standard în cauză;
            
         
               (e)
            
            
               produsul solicitat.
            
         (4)   O ofertă este considerată valabilă dacă este depusă de un utilizator al rețelei și respectă toate dispozițiile prezentului articol.
   (5)   Pentru ca utilizatorii rețelei să poată participa la o licitație, este obligatoriu să facă o ofertă de volum în prima rundă de licitație.
   (6)   Operatorii sistemelor de transport oferă utilizatorilor rețelei posibilitatea de a face în mod automat oferte pentru orice interval de preț.
   (7)   După închiderea rundei de licitație relevante, nu se acceptă nicio modificare, retragere sau variație a ofertelor valabile. Toate ofertele valabile devin angajamente cu caracter obligatoriu prin care utilizatorul rețelei se angajează să rezerve volumul de capacitate solicitat la prețul anunțat, cu condiția ca prețul de adjudecare al licitației să fie cel anunțat în cadrul rundei de licitație relevante.
   (8)   Oferta de volum depusă de un utilizator al rețelei în cadrul oricărei runde de licitație este egală sau mai mică decât capacitatea oferită în cadrul licitației respective. Oferta de volum depusă de un utilizator al rețelei la un anumit preț este egală sau mai mică decât oferta de volum depusă de acest utilizator al rețelei în runda anterioară, cu excepția cazului în care se aplică dispozițiile de la alineatul (16).
   (9)   Ofertele pot fi depuse, modificate sau retrase în mod liber în cursul unei runde de licitație, cu condiția ca toate ofertele să respecte dispozițiile de la alineatul (8). Ofertele valabile rămân valabile până când sunt modificate sau retrase.
   (10)   Pentru fiecare punct de interconectare și pentru fiecare produs de capacitate standard se definește un interval mare de preț și un interval mic de preț și acestea vor fi publicate înaintea desfășurării licitației în cauză. Intervalul mic de preț este stabilit astfel încât intervalul mare de preț să fie un multiplu al intervalului mic de preț.
   (11)   Intervalul mare de preț este stabilit astfel încât să se reducă, în măsura posibilului, durata procesului de licitație. Intervalul mic de preț este stabilit astfel încât să se reducă, în măsura posibilului, volumul capacității nevândute în cazul în care licitația se închide la un preț mai mare decât prețul de rezervă.
   (12)   În cazul în care, la sfârșitul primei runde de licitație, cererea agregată a tuturor utilizatorilor rețelei este mai mică sau egală cu capacitatea oferită, licitația se închide.
   (13)   În cazul în care, la sfârșitul primei runde de licitație sau al unei runde ulterioare, cererea agregată a tuturor utilizatorilor rețelei este mai mare decât capacitatea oferită, o nouă rundă de licitație se deschide cu un preț egal cu prețul din runda de licitație anterioară, la care se adaugă intervalul mare de preț.
   (14)   În cazul în care, la sfârșitul celei de-a doua runde de licitație sau al unei runde de licitație ulterioare, cererea agregată a tuturor utilizatorilor rețelei este egală cu capacitatea oferită, licitația se închide.
   (15)   Dacă are loc o primă subcotare, se reduce prețul și se deschide o nouă rundă de licitație. Runda de licitație următoare va avea un preț egal cu prețul aplicabil în runda de licitație care a precedat prima subcotare, plus intervalul mic de preț. În continuare se deschid runde de licitație suplimentare, în cadrul cărora prețul se mărește cu intervalul mic de preț, până când cererea totală a tuturor utilizatorilor rețelei este mai mică sau egală cu capacitatea oferită. În această etapă licitația se închide.
   (16)   Oferta de volum depusă de un utilizator al rețelei în prima rundă de licitație în care se aplică intervalele mici de preț este egală sau mai mică decât oferta de volum depusă de acest utilizator al rețelei în runda de licitație care a precedat prima subcotare. Oferta de volum depusă de un utilizator al rețelei în toate rundele de licitație în care se aplică intervalele mici de preț este egală sau mai mică decât oferta de volum depusă de acest utilizator al rețelei în runda de licitație în care a avut loc prima subcotare.
   (17)   Dacă cererea totală a tuturor utilizatorilor rețelei este mai mare decât capacitatea oferită în runda de licitație cu un preț egal cu cel care a dus la prima subcotare, minus un interval mic de preț, licitația se închide. Prețul de adjudecare este prețul care a condus la prima subcotare, iar ofertele câștigătoare sunt cele depuse în runda de licitație inițială în care a avut loc prima subcotare.
   (18)   După fiecare rundă de licitație, cererea tuturor utilizatorilor rețelei în cadrul unei licitații specifice se publică cât mai curând posibil, în formă agregată.
   (19)   Prețul anunțat pentru ultima rundă de licitație în cursul căreia a fost închisă licitația se consideră a fi prețul de adjudecare pentru respectiva licitație, cu excepția cazului în care se aplică alineatul (17).
   (20)   Toți utilizatorii rețelei care au depus oferte de volum valabile la prețul de adjudecare primesc capacitate în funcție de ofertele de volum la prețul de adjudecare. Utilizatorii rețelei care au câștigat licitația plătesc prețul de adjudecare al licitației respective, care poate fi un preț fix sau variabil, astfel cum se prevede la articolul 26 alineatul (2), precum și orice alte taxe aplicabile la momentul în care capacitatea care le este alocată poate fi utilizată.
   (21)   După închiderea fiecărei licitații, se publică rezultatul final al licitației, inclusiv totalul capacităților alocate și prețul de adjudecare. Utilizatorii rețelei care au câștigat licitația sunt informați cu privire la volumul capacităților care le sunt alocate, iar informațiile individuale sunt comunicate numai părților în cauză.
   (22)   Dacă o licitație ascendentă nu s-a încheiat până la momentul în care este programată să înceapă (conform calendarului de licitație) următoarea licitație pentru capacitate acoperind aceeași perioadă, prima licitație se închide și nu se alocă capacitate. Capacitatea se oferă în cadrul următoarei licitații relevante.
   Articolul 18
   Algoritmul de licitație cu preț uniform
   (1)   În cazul unei licitații cu preț uniform, există o singură rundă de licitație în care utilizatorul rețelei face o ofertă de preț și de cantitate.
   (2)   În cursul unei runde de licitație a unei licitații date, utilizatorii rețelei pot prezenta până la 10 oferte. Fiecare ofertă trebuie să fie tratată în mod independent de celelalte oferte. După închiderea rundei de licitație, ofertele rămase nu pot fi modificate sau retrase.
   (3)   Oferta precizează:
   
               (a)
            
            
               identitatea utilizatorului rețelei care depune oferta;
            
         
               (b)
            
            
               punctul de interconectare în cauză și direcția fluxului;
            
         
               (c)
            
            
               produsul de capacitate standard pentru care se solicită capacitate;
            
         
               (d)
            
            
               volumul capacității pentru produsul de capacitate standard solicitat;
            
         
               (e)
            
            
               volumul minim de capacitate pentru produsul de capacitate standard în cauză pe care utilizatorul rețelei acceptă să-l primească în conformitate cu algoritmul relevant în cazul în care utilizatorului rețelei nu i se alocă volumul solicitat în conformitate cu litera (d);
            
         
               (f)
            
            
               prețurile pe care utilizatorul rețelei este dispus să le plătească pentru capacitatea solicitată, care nu sunt mai mici decât prețul de rezervă aplicabil pentru produsul de capacitate standard relevant. Ofertele ale căror prețuri sunt mai mici decât prețul de rezervă nu sunt acceptate.
            
         (4)   Operatorul sistemului de transport clasifică toate ofertele pentru un anumit produs de capacitate standard în ordinea descrescătoare a prețului oferit.
   (5)   Toate ofertele rămase la momentul închiderii rundei de licitație sunt considerate ca având caracter obligatoriu pentru utilizatorii rețelei cărora le este alocat cel puțin volumul minim de capacitate solicitat în conformitate cu alineatul (3) litera (e).
   (6)   După clasificarea ofertelor în conformitate cu alineatul (4) și sub rezerva dispozițiilor de la alineatele (7)-(10), capacitatea este alocată ofertelor în funcție de clasamentul de preț. Toate ofertele cărora li se alocă capacitate sunt considerate câștigătoare. După alocarea capacității, volumul alocat se scade din capacitatea nealocată rămasă.
   (7)   După aplicarea alineatului (6) și sub rezerva alineatului (9), în cazul în care volumul de capacitate solicitat de către un utilizator al rețelei depășește capacitatea nealocată rămasă (după ce capacitatea fost alocată utilizatorilor rețelei care au depus oferte la un preț mai mare), utilizatorului respectiv al rețelei i se alocă un volum de capacitate egal cu capacitatea nealocată rămasă.
   (8)   După aplicarea alineatului (7) și sub rezerva alineatului (9), în cazul în care două sau mai multe oferte prezintă același preț iar volumul capacității relevante rămase, solicitat în total prin aceste oferte, depășește volumul nealocat rămas, acesta este alocat în mod proporțional cu volumele solicitate în fiecare dintre aceste oferte.
   (9)   În cazul în care volumul care urmează să fie alocat pentru o ofertă în temeiul alineatelor (6), (7) sau (8) este mai mic decât volumul minim de capacitate prevăzut la alineatul (3) litera (e), oferta nu este luată în considerare și este considerată nulă și neavenită și se efectuează o alocare revizuită ținând cont de ofertele cu prețuri egale rămase, în conformitate cu alineatul (8), sau, dacă este cazul, se efectuează o alocare cu privire la următoarea ofertă de preț, în conformitate cu alineatul (6).
   (10)   În cazul în care volumul rămas care trebuie să fie alocat ofertelor în temeiul alineatelor (6), (7), (8) sau (9) este egal cu zero, nu se mai alocă capacitate ofertelor rămase. Ofertele respective sunt considerate respinse.
   (11)   Prețul de adjudecare este definit ca prețul celei mai scăzute oferte câștigătoare, dacă cererea depășește oferta la prețul de rezervă. În toate celelalte cazuri, prețul de adjudecare este egal cu prețul de rezervă. Utilizatorii rețelei care au câștigat licitația plătesc prețul de adjudecare al licitației respective, care poate fi un preț fix sau variabil, astfel cum se prevede la articolul 26 alineatul (2), precum și orice alte taxe aplicabile la momentul în care capacitatea care le este alocată poate fi utilizată.
   CAPITOLUL IV
   
      GRUPAREA CAPACITĂȚII TRANSFRONTALIERE
   
   Articolul 19
   Produse de capacitate grupată
   Operatorii sistemelor de transport adiacente oferă în comun produse de capacitate grupată, în conformitate cu următoarele principii:
   
               1.
            
            
               la ambele părți ale unui punct de interconectare, întreaga capacitate fermă este oferită sub formă de capacitate grupată, în măsura în care este disponibilă capacitate fermă la ambele părți ale unui punct de interconectare;
            
         
               2.
            
            
               operatorii sistemelor de transport oferă capacitate pentru produsele de capacitate standard relevante prin intermediul unei platforme de rezervare, în conformitate cu articolul 27 și în conformitate cu procedura de alocare aplicabilă prevăzută în capitolul III;
            
         
               3.
            
            
               capacitatea grupată oferită de operatorii sistemelor de transport în cauză la un punct de interconectare este obținută prin contract prin intermediul unui singure proceduri de alocare;
            
         
               4.
            
            
               utilizatorii rețelei respectă clauzele și condițiile aplicabile, menționate în contractul (contractele) de transport ale operatorilor sistemelor de transport în cauză, începând cu momentul obținerii prin contract a capacității de transport;
            
         
               5.
            
            
               în cazul în care, pentru o perioadă dată, de o parte a punctului de interconectare există un volum mai mare de capacitate fermă disponibilă decât de cealaltă parte, operatorul sistemului de transport care deține cel mai mare volum de capacitate fermă disponibilă poate oferi această capacitate suplimentară utilizatorilor rețelei sub forma unui produs negrupat, în conformitate cu calendarul de licitație și cu următoarele reguli:
               
                           (a)
                        
                        
                           în cazul în care la cealaltă parte a punctului de interconectare există un contract de transport negrupat, poate fi oferită capacitate negrupată în limita volumelor și duratei prevăzute în contractul de transport existent de cealaltă parte;
                        
                     
                           (b)
                        
                        
                           în cazul în care această capacitate suplimentară nu face obiectul alineatului (5) litera (a), ea poate fi oferită pentru o perioadă de maximum un an;
                        
                     
         
               6.
            
            
               orice capacitate negrupată alocată în conformitate cu alineatul (5) poate fi utilizată și nominalizată ca atare. Ea poate fi, de asemenea, comercializată pe piața secundară;
            
         
               7.
            
            
               operatorii sistemelor de transport adiacente instituie o procedură de nominalizare comună pentru capacitatea grupată, oferind utilizatorilor rețelei posibilitatea de a nominaliza fluxurile capacității lor grupate prin intermediul unei singure nominalizări;
            
         
               8.
            
            
               obligația de a oferi capacitate grupată se aplică și piețelor secundare de capacitate, dacă este cazul. Fără a aduce atingere alineatului (1), capacitatea alocată inițial sub formă de capacitate grupată nu poate fi revândută decât sub formă de capacitate grupată pe piața secundară;
            
         
               9.
            
            
               în cazul în care două sau mai multe puncte de interconectare leagă aceleași două sisteme de intrare-ieșire adiacente, operatorii sistemelor de transport adiacente vizați oferă capacitățile disponibile la punctele de interconectare la un punct de interconectare virtual. În cazul în care sunt implicați mai mult de doi operatori ai sistemelor de transport deoarece capacitatea în unul sau ambele sisteme de intrare-ieșire este comercializată de mai mulți operatori ai sistemelor de transport, punctul de interconectare virtual include, în măsura posibilului, toți acești operatori ai sistemelor de transport. În toate cazurile, se stabilește un punct de interconectare virtual numai dacă sunt îndeplinite următoarele condiții:
               
                           (a)
                        
                        
                           capacitatea tehnică totală la punctele de interconectare virtuale este egală cu sau mai mare decât suma capacităților tehnice la fiecare dintre punctele de interconectare care contribuie la punctele de interconectare virtuale;
                        
                     
                           (b)
                        
                        
                           contribuie la o utilizare eficientă și economică a sistemului, în special cu privire la normele prevăzute la articolul 16 din Regulamentul (CE) nr. 715/2009.
                        
                     
         Operatorii sistemelor de transport adiacente încep analiza necesară și creează puncte de interconectare virtuale nu mai târziu de cinci ani de la intrarea în vigoare a prezentului regulament.
   Articolul 20
   Gruparea în cazul contractelor de transport existente
   (1)   Utilizatorii rețelei care sunt părți la contracte de transport existente la data intrării în vigoare a prezentului regulament la punctele de interconectare respective ar trebui să depună eforturi pentru a ajunge la un acord privind gruparea capacității prin acorduri contractuale („acord de grupare”), în conformitate cu dispozițiile prevăzute la articolul 19 din prezentul regulament. Acești utilizatori ai rețelei și operatori de sisteme de transport raportează autorităților naționale de reglementare relevante cu privire la toate acordurile de grupare încheiate de către toate părțile la contractele de transport existente. Pe baza acestor rapoarte, autoritatea națională de reglementare trimite agenției un raport asupra progresului anual în ceea ce privește gruparea capacităților în statul membru în cauză. În termen de doi ani de la intrarea în vigoare a prezentului regulament, agenția publică un raport asupra progreselor realizate în ceea ce privește gruparea capacităților.
   (2)   Operatorii de sisteme de transport care sunt părți la contracte de transport existente pot participa în orice moment la discuțiile cu privire la acordurile de grupare, la invitația utilizatorilor rețelei care sunt părți la contractele de transport existente.
   (3)   În cazul în care se ajunge la un acord de grupare între utilizatorii rețelei respectivi, operatorii sistemelor de transport implicați de la punctul de interconectare sunt informați de îndată de către părți cu privire la acordul de grupare prevăzut și se efectuează transferul capacității în cauză. În orice caz, acordul de grupare este pus în aplicare sub rezerva respectării clauzelor și condițiilor aplicabile ale contractelor de transport aferente existente. După punerea în aplicare a acordului de grupare, capacitatea în cauză este considerată drept capacitate grupată.
   (4)   În orice caz, durata acordurilor de grupare privind capacitatea grupată în urma modificării contractelor existente nu trebuie să depășească durata contractelor de transport inițiale.
   (5)   Toate capacitățile trebuie să fie grupate cât mai curând posibil. Contractele de transport existente pentru capacitatea negrupată nu pot fi reînnoite sau prelungite după data expirării. Aceste capacități trebuie să devină disponibile începând cu data expirării contractelor de transport.
   CAPITOLUL V
   
      CAPACITATE ÎNTRERUPTIBILĂ
   
   Articolul 21
   Alocarea serviciilor întreruptibile
   (1)   Operatorii sistemelor de transport oferă un produs zilnic de capacitate pentru capacitatea întreruptibilă în ambele direcții la punctele de interconectare în cazul în care capacitatea fermă pentru ziua următoare a fost oferită, dar a fost epuizată. La punctele de interconectare unidirecționale în care capacitatea tehnică este oferită doar într-o singură direcție, operatorii sistemelor de transport oferă un produs zilnic pentru capacitatea întreruptibilă în cealaltă direcție. Operatorii sistemelor de transport pot oferi, de asemenea, produse de capacitate întreruptibilă cu o durată mai lungă.
   (2)   În cazul în care este oferită capacitate întreruptibilă, acest fapt nu trebuie să afecteze oferta de capacitate fermă. Operatorii sistemelor de transport nu rezervă capacitate care poate fi oferită drept capacitate fermă pentru a o oferi drept capacitate întreruptibilă.
   (3)   În măsura în care se oferă produse de capacitate întreruptibilă, altele decât produsele zilnice, produsele de capacitate standard pentru capacitatea fermă se aplică, de asemenea, în cazul capacității întreruptibile în ceea ce privește durata produselor.
   (4)   În măsura în care este oferită capacitate întreruptibilă, aceasta este alocată prin intermediul unei proceduri de licitație, cu excepția capacității întreruptibile pentru aceeași zi.
   (5)   Capacitatea întreruptibilă pentru aceeași zi este alocată prin intermediul unei proceduri de supranominalizare.
   (6)   Capacitatea întreruptibilă pentru aceeași zi este alocată numai când capacitatea fermă, indiferent dacă este vorba despre capacitate tehnică sau capacitate suplimentară, este epuizată.
   (7)   În cazul în care se organizează licitații pentru produse întreruptibile cu o durată mai mare decât cele pentru aceeași zi, operatorii sistemelor de transport publică volumele capacității întreruptibile oferite, în cazul în care acestea sunt cunoscute, înainte de începerea procedurii de licitație.
   (8)   Dacă se oferă capacitate întreruptibilă, aceasta este alocată prin intermediul unei licitații separate după ce a fost alocată capacitatea fermă de aceeași durată, dar înainte să înceapă licitația pentru capacitatea fermă cu o durată mai mică, cu excepția capacității întreruptibile pentru aceeași zi.
   (9)   Dacă se oferă capacitate întreruptibilă, licitațiile se desfășoară în conformitate cu aceleași principii privind modelul de licitație și aceleași termene ca și cele aplicate în cazul capacității ferme. Termenele exacte aplicate în cazul licitațiilor pentru capacitate întreruptibilă sunt prezentate în detaliu în calendarul de licitație, cu excepția capacității întreruptibile pentru aceeași zi.
   Articolul 22
   Durata minimă a întreruperilor
   (1)   Capacitățile întreruptibile prezintă durate minime ale întreruperilor, care sunt stabilite în comun de către operatorii sistemelor de transport adiacente.
   (2)   Durata minimă a întreruperii stabilită din oficiu pentru o oră gazieră dată este de 45 de minute după inițierea ciclului de renominalizare pentru respectiva oră gazieră. În cazul în care doi operatori ai unor sisteme de transport doresc să reducă durata întreruperilor, orice acord pe care operatorii sistemelor de transport îl încheie în acest sens este supus aprobării autorității de reglementare naționale competente.
   Articolul 23
   Coordonarea procesului de întrerupere
   Operatorul sistemului de transport care efectuează întreruperea informează operatorul sistemului de transport adiacent relevant. Operatorii sistemelor de transport adiacente informează cât mai curând posibil utilizatorii rețelei care sunt afectați, acordând însă o atenție corespunzătoare fiabilității informațiilor oferite.
   Articolul 24
   Ordinea stabilită a întreruperilor
   (1)   Ordinea în care se efectuează întreruperile, în cazul în care totalul nominalizărilor depășește cantitatea de gaz care poate trece printr-un anumit punct de interconectare, este stabilită în funcție de data și ora respectivelor contracte de transport încheiate pe o bază întreruptibilă. În cazul unei întreruperi, contractele de transport care intră în vigoare mai devreme prevalează asupra contractelor de transport care intră în vigoare mai târziu.
   (2)   În cazul în care, după aplicarea procedurii descrise la alineatul (1), două sau mai multe nominalizări sunt clasificate la aceeași poziție în ceea ce privește ordinea întreruperilor și operatorul sistemului de transport nu le întrerupe pe toate, se aplică o reducere proporțională a acestor nominalizări specifice.
   (3)   Pentru a ține cont de diferențele dintre diferitele servicii de capacitate întreruptibilă din cadrul Uniunii, operatorii sistemelor de transport adiacente pun în aplicare și coordonează procedurile comune prevăzute în prezentul articol pentru un punct de interconectare, de la caz la caz.
   Articolul 25
   Motivele întreruperilor
   Operatorii sistemelor de transport includ motivele întreruperilor fie direct în contractele lor de transport întreruptibile, fie în clauzele și condițiile generale care reglementează aceste contracte. Motivele întreruperilor includ, dar nu se limitează la calitatea gazului, presiune, temperatură, structurile fluxului, utilizarea contractelor ferme, întreținere, constrângerile în amonte sau în aval, obligațiile de serviciu public și gestionarea capacității ca urmare a procedurilor de gestionare a congestiei.
   CAPITOLUL VI
   
      TARIFE ȘI PLATFORME DE REZERVARE A CAPACITĂȚILOR
   
   Articolul 26
   Tarife
   (1)   Tariful calculat pe baza metodologiei stabilite și/sau aprobate de autoritatea națională de reglementare sau tariful stabilit și/sau aprobat de autoritatea națională de reglementare este utilizat ca preț de rezervă în toate licitațiile pentru toate produsele de capacitate standard pentru capacitate fermă și întreruptibilă.
   (2)   Prețul care urmează să fie plătit, stabilit în cadrul unei licitații privind capacitatea, poate fi un preț fix sau un preț variabil sau poate face obiectul altor modalități prevăzute în regimul de reglementare aplicabil. Prețul fix constă în tariful aplicabil la momentul licitației, plus comisionul de licitație. Prețul variabil constă în tariful aplicabil la momentul în care poate fi utilizată capacitatea, plus comisionul de licitație. Pentru un produs grupat, pot exista modalități diferite pentru capacitățile oferite de o parte și de alta a unui punct de interconectare.
   (3)   Dispozițiile tarifare corespunzătoare pentru punerea în aplicare a prezentului regulament se stabilesc la nivelul Uniunii și/sau la nivel național în timp util. Aceste dispoziții permit punerea în aplicare adecvată a mecanismelor de alocare a capacității stabilite prin prezentul regulament, fără a cauza efecte negative asupra veniturilor și fluxului de lichidități ale operatorilor sistemelor de transport, ca urmare a punerii în aplicare a prezentului regulament, în special a dispozițiilor privind rezervarea unei părți a capacității, inclusiv a capacității noi, în conformitate cu articolul 2 alineatul (3), articolul 8 alineatele (7) și (8) și articolul 19 alineatul (5) litera (b).
   (4)   Veniturile din licitațiile capacității grupate trebuie să fie împărțite între operatorii sistemelor de transport care propun capacități sub formă grupată. Prețul de rezervă pentru capacitatea grupată este suma prețurilor de rezervă ale capacităților care alcătuiesc capacitatea grupată. Toate veniturile din vânzările capacității grupate sunt atribuite operatorilor sistemelor de transport care au contribuit, după fiecare tranzacție a capacității.
   (5)   Veniturile din prețul de rezervă al capacității grupate sunt atribuite operatorilor sistemelor de transport, proporțional cu prețurile de rezervă ale capacităților lor din cadrul capacității grupate. Veniturile din comisionul de licitație pentru capacitatea grupată care depășesc prețul de rezervă se împart în conformitate cu un acord între operatorii sistemelor de transport, aprobat de autoritatea națională de reglementare relevantă, după caz, înaintea licitațiilor. În cazul în care nu se încheie un acord înaintea licitației, veniturile din comisionul de licitație pentru capacitatea grupată sunt atribuite operatorilor sistemelor de transport în proporții egale.
   (6)   Autoritățile naționale de reglementare aprobă mecanismele de recuperare a veniturilor excedentare și deficitare. În cazul în care se aplică un regim de plafonare a prețurilor, autoritatea națională de reglementare aprobă utilizarea veniturilor provenind din prețurile capacității care depășesc tarifele respective.
   Articolul 27
   Platforme de rezervare a capacității
   (1)   Operatorii sistemelor de transport pun în aplicare prezentul regulament oferind capacitate prin intermediul unei singure platforme de rezervare online comune sau prin intermediul unui număr limitat de astfel de platforme. Operatorii sistemelor de transport pot gestiona ei înșiși aceste platforme sau pot face apel la o parte stabilită de comun acord care, dacă este necesar, acționează în numele acestora în ceea ce privește utilizatorii rețelei.
   (2)   Platformele de rezervare comune aplică următoarele reguli:
   
               (a)
            
            
               se aplică normele și procedurile privind oferirea și alocarea tuturor capacităților în conformitate cu capitolul III;
            
         
               (b)
            
            
               instituirea unui proces care să permită oferirea de capacitate grupată fermă în conformitate cu capitolul IV este prioritară;
            
         
               (c)
            
            
               utilizatorii rețelei trebuie să dispună de funcționalități pentru a oferi și a obține capacitate secundară;
            
         
               (d)
            
            
               pentru a utiliza serviciile platformelor de rezervare, utilizatorii rețelei acceptă și respectă toate cerințele legale și contractuale aplicabile care le permit să rezerve și să utilizeze capacitate în rețeaua relevantă a operatorilor sistemelor de transport, în cadrul unui contract de transport;
            
         
               (e)
            
            
               capacitatea disponibilă la orice punct de interconectare sau punct de interconectare virtual este oferită prin intermediul unei singure platforme de rezervare.
            
         (3)   Instituirea unei singure platforme de rezervare comune sau a unui număr limitat de astfel de platforme facilitează și simplifică rezervarea de capacitate la punctele de interconectare în întreaga Uniune, în beneficiul utilizatorilor rețelei. În acest scop, în termen de șase luni de la intrarea în vigoare a prezentului regulament, ENTSOG realizează o consultare publică în vederea identificării nevoilor pieței. Procesul de consultare durează maximum șase luni, incluzând publicarea de către ENTSOG a unui raport cu rezultatele consultării. Raportul identifică opțiunile care permit să se răspundă nevoilor existente pe piață care au fost indicate, ținând cont de costuri și de timpul necesar, în vederea punerii în aplicare a celei mai adecvate opțiuni de către operatorii sistemelor de transport sau de părțile terțe care acționează în numele acestora. Atunci când este cazul, ENTSOG și agenția facilitează acest proces.
   CAPITOLUL VII
   
      DISPOZIȚII FINALE
   
   Articolul 28
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
   Fără a aduce atingere articolului 6 alineatul (1) litera (a), prezentul regulament se aplică de la 1 noiembrie 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 octombrie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 211, 14.8.2009, p. 36.
   
      (2)  JO L 211, 14.8.2009, p. 94.
   
      (3)  JO L 176, 15.7.2003, p. 57.
   
      (4)  JO L 211, 14.8.2009, p. 1.
   
      (5)  JO L 295, 12.11.2010, p. 1.